

 **REPUBLIKA HRVATSKA**

**BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **OPĆINSKO VIJEĆE**

**KLASA: 024-02/23-01/43**

**URBROJ: 2103-15-03-23-1**

**U Šandrovcu, 13.12.2023.**

Na temelju članka 10. stavka 2. Zakona o savjetima mladih („Narodne novine“ br.41/14, 83/23) i članka 4. Odluke o osnivanju Savjeta mladih Općine Šandrovac (“Općinski glasnik općine Šandrovac” broj 08/2023) Općinsko vijeće Općine Šandrovac objavljuje

**JAVNI POZIV**

**za podnošenje prijedloga kandidata za izbor članova Savjeta mladih Općine Šandrovac**

**Članak 1.**

Pokreće se postupak izbora članova Savjeta mladih Općine Šandrovac (dalje u tekstu: Savjet mladih).

Savjet mladih Općine Šandrovac (u nastavku teksta: Savjet) je savjetodavno tijelo Općine Šandrovac, koje promiče i zagovara prava, potrebe i interese mladih u cilju njihovog sudjelovanja i odlučivanja o upravljanju javnim poslovima od interesa i značaja za mlade, aktivno uključivanje mladih u javni život te informiranje i savjetovanje mladih općine Šandrovac.

**Članak 2.**

Savjet ima pet (5) članova uključujući predsjednika i zamjenika predsjednika, koje bira Općinsko vijeće Općine Šandrovac.

U Savjet se biraju mladi koji u trenutku podnošenja kandidature za članstvo u Savjetu imaju od navršenih petnaest (15) do navršenih trideset (30) godina života te koji imaju prebivalište ili boravište na području Općine Šandrovac.

Osoba ne može istodobno biti član Savjeta i član Općinskog vijeća Općine Šandrovac.

**Članak 3.**

Članove Savjeta bira Općinsko vijeće Općine Šandrovac na temelju pisanih i obrazloženih kandidatura u skladu sa zakonom kojim se uređuje sustav lokalne i područne (regionalne) samouprave, Statutom Općine Šandrovac, Poslovnikom o radu Općinskog vijeća Općine Šandrovac, Zakonom o savjetima mladih te Odlukom o osnivanju savjeta mladih općine Šandrovac.

**Članak 4.**

Kandidature za članove Savjeta temeljem javnog poziva za isticanje kandidatura ističu udruge koje su sukladno statutu ciljano i prema djelatnostima opredijeljene za rad s mladima i za mlade, udruge nacionalnih manjina u Republici Hrvatskoj, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj te neformalne skupine mladih (skupina od najmanje 5 mladih).

**Članak 5.**

Pisane i obrazložene kandidature za izbor članova Savjeta sastavljene sukladno objavljenom javnom pozivu, ovlašteni predlagatelji predaju Povjerenstvu za izbor i imenovanje Općinskog vijeća Općine Šandrovac, prema uputama iz javnog poziva i priloženim obrascima uz ovaj javni poziv.

Prijedlog iz stavka 1. ovog članka obavezno sadrži: naziv i sjedište ovlaštenog predlagatelja, podatke o kandidaturi (ime i prezime, datum i godina rođenja, prebivalište ili boravište, fotokopija osobne iskaznice ili prijave boravišta, obrazloženje prijedloga.

Prijedlog mora biti potpisan od strane ovlaštene osobe predlagatelja i ovjeren pečatom, ukoliko ga predlagač ima. Kada kandidaturu ističe neformalna skupina mladih, za pravovaljanost kandidature dužna je prikupiti najmanje 5 potpisa mladih na propisanom obrascu, a kandidaturu potpisuju prva tri po redu potpisnika.

Predlagatelj je dužan uz prijedlog priložiti: - dokumentaciju iz koje je vidljivo da kandidati ispunjavaju uvjete iz članka 5. stavka 2. ovog javnog poziva (presliku dokaza o prebivalištu ili boravištu na području općine - dokumentaciju iz koje je vidljivo da predlagatelj ispunjava uvjete iz članka 4. ovoga javnog poziva (presliku izvatka iz odgovarajućeg registra udruge).

**Članak 6.**

Općina Šandrovac, prema dostupnim kontaktima, obavijest o objavi javnog poziva za isticanje kandidatura dostavit će udrugama mladih i za mlade, srednjim školama, visokim učilištima i pomladcima političkih stranaka koji djeluju na području Općine Šandrovac.

**Rok za podnošenje prijedloga kandidata je 20 dana od dana objave javnog poziva na mrežnim stranicama Općine Šandrovac www.sandrovac.hr.**

**Prijedlozi kandidata dostavljaju u pisarnicu Općine Šandrovac ili se šalju poštom preporučeno na adresu: Općine Šandrovac, Bjelovarska 6, 43227 Šandrovac sa naznakom “Savjet mladih”.**

**Prijedlog kandidata koji je nepravovremen, nepotpun ili nepravilno sastavljen neće se razmatrati.**

**Članak 7.**

Povjerenstvo za izbor i imenovanje Općinskog vijeća Općine Šandrovac obavlja provjeru formalnih uvjeta prijavljenih kandidata u roku od 10 dana od isteka roka za podnošenje prijava.

Nakon obavljene provjere formalnih uvjeta prijavljenih kandidata, Povjerenstvo za izbor i imenovanje Općinskog vijeća Općine Šandrovac u roku od 15 dana od isteka roka za podnošenje prijava sastavlja izvješće o provjeri formalnih uvjeta te utvrđuje popis važećih kandidatura.

Izvješće o provjeri formalnih uvjeta i popis važećih kandidatura dostavljaju se Općinskom vijeću Općine Šandrovac te se objavljuju na mrežnim stranicama Općine Šandrovac www.sandrovac.hr.

 **Članak 8.**

Općinsko vijeće Općine Šandrovac na prvoj sjednici nakon objave popisa važećih kandidatura raspravlja izvješće o provjeri formalnih uvjeta.

Popis važećih kandidatura utvrđuje se na način da se ime i prezime kandidata na listi navodi prema redoslijedu zaprimljenih pravovaljanih prijedloga.

Lista sadrži: naznaku predlagatelja, ime i prezime kandidata, datum i godina rođenja.

Nakon rasprave o izvješću o provjeri formalnih uvjeta, Općinsko vijeće Općine Šandrovac s popisa važećih kandidatura javnim glasovanjem bira članove Savjeta.

**Članak 9.**

U slučaju da nije moguće izabrati Savjet zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta između onih kandidata koji u prvom krugu nisu izabrani jer su imali jednak broj glasova.

Glasovanje se ponavlja dok se ne izaberu svi članovi Savjeta.

**Članak 10.**

Mandat članova Savjeta počinje danom konstituiranja Savjeta i traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Općinskog vijeća Općine Šandrovac sukladno odredbama zakona kojim se uređuje lokalna i područna (regionalna) samouprava.

**Članak 11.**

Rezultati izbora za članove Savjeta objavljuju se u “Općinskom glasniku općine Šandrovac” i na mrežnim stranicama Općine Šandrovac, [www.sandrovac.hr](http://www.sandrovac.hr), te u sredstvima javnog priopćavanja.

**OPĆINSKO VIJEĆE OPĆINE ŠANDROVAC**

**Predsjednik Općinskog vijeća Općine Šandrovac**

**Slaven Kurtak**